[pic] | EUROOPAN YHTEISÖJEN KOMISSIO |

Bryssel 12.1.2005

KOM(2005) 2 lopullinen

Ehdotus

NEUVOSTON ASETUS

tariffi- ja tilastonimikkeistöstä ja yhteisestä tullitariffista annetun asetuksen (ETY) N:o 2658/87 liitteen I muuttamisesta

(komission esittämä)

PERUSTELUT

1. Tietotekniikka-, kulutuselektroniikka- ja televiestintäteollisuuden sekä uusien teknologioiden lähentyminen on tuonut haasteita uusien tuotteiden luokitteluun - etenkin yhteisen tullitariffin 84, 85 ja 90 ryhmään kuuluvien - sekä niiden tullikohteluun.

2. Viimeisin haasteista on videomonitorien luokittelu. Yhteisen tullitariffin nimikkeeseen 8528 kuuluu muutakin kuin televisiovastaanottimet; siihen luokitellaan myös suurin osa videomonitoreista. Luokittelu muuhun nimikkeeseen, esimerkiksi nimikkeeseen 8471 tai 8531, edellyttää, että tietyt objektiivisiin ja konkreettisiin tietoihin perustuvat edellytykset täyttyvät. Sekä tietotekniikka- että kulutuselektroniikkateollisuudessa valmistetaan nykyisin monikäyttömonitoreja, joten on mahdotonta pelkästään teknisten ominaisuuksien perusteella määritellä yksittäisen monitorin pääasiallista käyttötarkoitusta. Komissio, suurin osa jäsenvaltioista ja Euroopan tieto- ja viestintätekniikan alan yhdistys (European Information and Communication Technologies Association - EICTA ) ovat tietoisia tästä suuntauksesta. Useimmat videomonitorit (muut kuin katodisädeputkella varustetut) luokitellaan todennäköisimmin johonkin niistä nimikkeen 8528 koodeista, joihin sovelletaan 14 prosentin tullia, silloinkin kun monitorit itse asiassa tuodaan tai niitä käytetään tuonnin jälkeen mikrotietokoneen kanssa.

3. Yhteisön Maailman kauppajärjestön puitteissa tekemät tullisitoumukset liittyvät tiettyihin yhteisen tullitariffin nimikkeisiin. Sopimus informaatioteknologiatuotteiden kaupasta (ITA-sopimus) muodostaa tästä poikkeuksen. ITA-sopimuksen tullimyönnytykset esitetään sen lisäyksissä A ja B. ITA-sopimukseen ei ollut tarkoitus sisällyttää kuluttajien käyttöön tarkoitettuja tuotteita. Sopimuksen lisäyksissä A ja B rajoitetaankin tehtyjen tullimyönnytysten alaa. Lisäyksessä A ei mainita alanimikkeen 8528 21 videomonitoreja ja lisäyksessä B käsitellään ainoastaan katodisädeputkella varustettuja monitoreja ja litteän näytön laitteita , jotka on tarkoitettu sopimukseen kuuluviin tuotteisiin. ITA-sopimus ei siis anna taloudellisesti perusteltua ratkaisua.

4. Tässä tilanteessa ja ottaen huomioon tekniikan nopean kehityksen elektroniikan alalla sekä haluten välttää sen, että kaikille markkinoilla oleville malleille hyväksytään oma luokitteluasetus, komissio esittää liitteenä olevan ehdotuksen neuvoston asetukseksi, jolla tullit suspendoidaan yksipuolisesti (tullin määrä: "vapaa") 31 päivään joulukuuta 2006 tiettyjen, yhteisen tullitariffin CN-koodiin 8528 21 90 kuuluvien videomonitorien osalta.

Ehdotus

NEUVOSTON ASETUS

tariffi- ja tilastonimikkeistöstä ja yhteisestä tullitariffista annetun asetuksen (ETY) N:o 2658/87 liitteen I muuttamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 26 artiklan,

ottaa huomioon komission ehdotuksen [1],

sekä katsoo seuraavaa:

(1) Neuvoston asetuksen (ETY) N:o 2658/87[2] liitteessä I vahvistetussa yhdistetyssä nimikkeistössä videomonitorien asiamukaiset nimikkeet ovat 8471, 8528 ja 8531.

(2) Videomonitorien luokittelu muuhun kuin nimikkeeseen 8528 edellyttää, että tietyt ehdot täyttyvät. Tietotekniikka- ja kulutuselektroniikkateollisuuden sekä uusien teknologioiden lähentyminen on luonut tilanteen, jossa alkaa olla mahdotonta päätellä pelkästään teknisten ominaisuuksien perusteella yksittäisen videomonitorin pääasiallista käyttötarkoitusta luokittelua varten. Euroopan yhteisöjen tuomioistuimen oikeuskäytännön mukaan luokittelu ei voi perustua varsinaiseen käyttöön. Oikea, yksittäisten tuotteiden luokittelu perustuu objektiivisiin ja mitattaviin tietoihin. Tällä hetkellä ei ole mahdollista vahvistaa tämän vaatimuksen mukaisia yksiselitteisiä perusteita.

(3) Kaupan tiedoista käy selville, että videomonitoreja, joissa käytetään plasma- tai nestekidenäyttöteknologiaa ja joiden kuvaruutu on enintään 19 tuumaa ja kuvasuhde 4:3 tai 5:4, käytetään pääasiassa automaattisten tietojenkäsittelykoneiden tulostusyksikköinä. Näillä monitoreilla pystytään usein myös toistamaan muusta lähteestä kuin automaattisesta tietojenkäsittelykoneesta tulevaa videokuvaa, joten ne eivät sen vuoksi ole tyyppiä, jota käytetään yksinomaan tai pääasiassa tällaisissa tietojenkäsittelykoneissa. Näin ollen nämä monitorit eivät sisälly sopimukseen informaatioteknologiatuotteiden kaupasta[3], jota kutsutaan informaatioteknologiasopimukseksi, tai sen soveltamista koskevaan tiedonantoon, jotka molemmat hyväksyttiin yhteisön puolesta informaatioteknologiatuotteiden tullien poistamisesta 24 päivänä maaliskuuta 1997 tehdyllä neuvoston päätöksellä 97/359/EY [4].

(4) Yhteisön edun mukaista on suspendoida kokonaan tietyksi ajaksi yksipuoliset yhteisen tullitariffin tullit niiden CN-koodiin 8528 21 90 luokiteltavien videomonitorien osalta, joissa käytetään plasma- tai nestekidenäyttöteknologiaa ja joiden kuvaruutu on enintään 19 tuumaa ja kuvasuhde 4:3 tai 5:4. Tämän toimenpiteen voimassaolon olisi päätyttävä 31 päivänä joulukuuta 2006, jollei neuvosto päätä pidentää sitä.

(5) Sen vuoksi olisi muutettava asetusta (ETY) N:o 2658/87.

(6) Koska tähän asetukseen sisältyvää muutosta on sovellettava samasta päivästä kuin vuoden 2005 yhdistettyä nimikkeistöä, joka vahvistetaan asetuksessa (EY) N:o 1810/2004, tämä asetus tulee voimaan välittömästi ja sitä sovelletaan 1 päivästä tammikuuta 2005,

ON ANTANUT TÄMÄN ASETUKSEN:

1 artikla

Korvataan asetuksen (ETY) N:o 2658/87 liitteessä I olevassa toisessa osassa (Tullitaulukko) olevan XVI jakson 85 ryhmän CN-koodin 8528 21 90 sarake 3 seuraavasti:

”14(*)

__________________________

(*) Videomonitoreihin, joiden kuvaruutu on enintään 19 tuumaa ja kuvasuhde 4:3 tai 5:4 (Taric-koodi 8528 21 90 30), sovellettava tulli suspendoidaan yksipuolisesti 31 päivään joulukuuta 2006.”.

2 artikla

Tämä asetus tulee voimaan päivänä, jona se julkaistaan Euroopan unionin virallisessa lehdessä .

Sitä sovelletaan 1 päivästä tammikuuta 2005.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä […] päivänä […] kuuta […].

Neuvoston puolesta

Puheenjohtaja

FINANCIAL STATEMENT |

DATE: |

1. | BUDGET HEADING: Chapter 12 Article 120 |

2. | TITLE: Proposal for a Council Regulation amending Annex I to Regulation (EEC) No 2658/87 on the tariff and statistical nomenclature and on the Common Customs Tariff |

3. | LEGAL BASIS: Article 26 of the EC Treaty |

4. | AIMS: Autonomous exemption for a limited period (until 31.12.2006) from duties for certain video monitors products falling within CN code 8528 21 90. |

5. | FINANCIAL IMPLICATIONS: It is very difficult to estimate the loss of own resources involved. Firstly, precise statistics are not available on the imports of this kind of products given than many are currently being misclassified in headings which are subject to a duty free treatment. Nevertheless, judging by the information provided by EICTA, and not taking account of any tariff preferences granted to certain trade partners, the loss of own resources involved may be estimated to be a total of 1 BEURO, of which 800 MEURO relate to those monitors which are actually imported with or used after importation with personal computers. |

6. | FRAUD-PREVENTION MEASURES: Application of the normal measures under the Community Customs Code. |

[1] EUVL [...], [...], s. [...].

[2] EYVL L 256, 7.9.1987, s. 1, asetus sellaisena kuin se on viimeksi muutettuna komission asetuksella (EY) N:o 1810/2004 (EUVL L 327, 30.10.2004, s. 1).

[3] EUVL L 155, 12.6.1997, s. 3.

[4] EYVL L 155, 12.6.1997, s. 1.